བོད་མིའི་རྩ་དོན་འཐབ་རྩོད་གཙོ་གྱུར་གང་ཅིའི་ཐད་ཨ་རི་དང་ཡུ་རོབ་གཙོས་འཛམ་གླིང་ཡུལ་གྲུ་གང་སའི་གཞུང་དང།གྲོས་ཚོགས།ཚོགས་སྡེ་འདྲ་མིན་སོགས་ནས་རྒྱབ་སྐྱོར་གནང་དང་གནང་བཞིན་པ་དང་།ལྷག་པར་རྒྱ་གར་གཞུང་མང་གི་རྒྱབ་སྐྱོར་ནི་དེ་བས་གལ་ཆེ་ཡིན་པས།ཉེ་བའི་སྔོན་དུ་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་གཙོ་གཞོན་པས་སྣེ་ཁྲིད་དེ་སྐུ་ཚབ་ཚོགས་ཆུང་ཞིག་རྒྱ་གར་གྱི་ཆར་དུས་གྲོས་ཚོགས་ཚུགས་པའི་སྐབས་དང་བསྟུན་རྒྱ་གར་གྲོས་ཚོགས་གོང་འོག་གི་ཚོགས་མི་གང་མང་མཇལ་འཕྲད་ཀྱིས་འབྲེལ་ལམ་དང་།བོད་དོན་གང་ཅིའི་ཞུ་སྐུལ་སླད་རྒྱལ་ས་ལྡི་ལིར་ཆེད་བཅར་ཞུས་ཡོད་ལ།དེ་རིང་རྡ་ས་བཞུགས་སྒར་ཐེག་ཆེན་ཆོས་གླིང་དུ་རང་རེའི་མང་གཙོའི་དུས་དྲན་སྲུང་བརྩིའི་མཛད་སྒོའི་ཐོག་ཏུའང་རྒྱ་གར་གྲོས་ཚོགས་འཐུས་མི་མཉམ་ཞུགས་གནང་སྟེ་བོད་དོན་རྒྱབ་སྐྱོར་གསུང་བཤད་གནང་བ་སོགས་བོད་དོན་ཐོག་སེམས་ཁུར་དང་རྒྱབ་སྐྱོར་གནང་བ་བཅས་ལ་དེ་རིང་གི་གོ་སྐབས་འདི་བརྒྱུད་ནས་ཐུགས་རྗེ་ཆེ་ཞུ་རྒྱུ་ཡིན།